Hubblov vesoljski teleskop agencij NASA/ESA
je z nekaj pomoči amaterskih astronomov
izdelal eno izmed doslej najboljših slik bližnje galaksije Messier 106,
ki zbuja pozornost s številnimi skrivnostmi.
Hubblecast-ova epizoda 62: Spiralna galaksija s skrivnostjo
Z oddaljenostjo nekaj več kot 20 milijonov svetlobnih let,
praktično soseda po kozmičnih standardih,
je Messier 106 ena izmed najsvetlejših in najbližjih spiralnih galaksij naši Galaksiji.
Čeprav ne izgleda povsem edinstveno,
nekatere njene lastnosti že dolgo begajo astronome.
Messier 106 ima v svojem centru supermasivno črno luknjo.
Čeprav to velja za večino galaksij,
je ta črna luknja še posebej aktivna in lačna,
saj golta okoliški material s presenetljivo hitrostjo.
Ta veliki neustavljivi apetit črne luknje
je odgovoren za večino nenavadnega obnašanja galaksije.
Messier 106 oddaja močno sevanje iz svojega centra,
kar pa v naši Galaksiji ne opazimo.
Ta pojav povzroči zelo aktivna črna luknja v galaktičnem centru,
ki silovito navznoter vleče plin in prah.
Ta material se segreje in pri tem oddaja mikrovalove in rentgensko sevanje.
Vendar pa emisija ni tisti pojav, ki je pri tej spiralni galaksiji najbolj zanimiv.
Slika prikazuje drugo, ne tako skrito skrivnost galaksije:
poleg njenih dveh običajnih spiralnih rokavov, kjer se nahajajo zvezde,
izgleda, da ima dva dodatna rokava, ki ju sestavlja vroč, sevajoč plin.
Medtem ko sta ta dodatna rokava znana že desetletja,
so bili astronomi glede njunega nastanka negotovi - do nedavnega.
Ponovno je krivec supermasivna črna luknja galaksije Messier 106.
Dodatna spiralna rokava sta pravzaprav področji plina,
ki se je segrel do žgočih temperatur, ki znašajo na milijone stopinj.
Ko material kroži okoli galaktičnega centra in se pri tem segreje,
turbulentno gibanje povzroči brizganje curkov materiala, usmerjenih navzven.
Curki na svoji poti zmotijo in segrejejo ves plin,
ki nato vzbudi gostejši plin proti centru galaksije.
Ta plin je močno vezan, zato v grobem ostane skupaj.
Šibkeje vezan plin na večjih oddaljenostih pa curki lahko odpihnejo,
zato se ukrivi stran od galaktične ravnine
in pri tem ustvari loke rdečih rokavov, ki so vidni na tej sliki.
Ta dva 'dodatna' spiralna rokava sta zelo neobičajna in predstavljata uganko,
ker so galaktični curki pravzaprav kar pogosti.
Curki pa se ne pojavljajo samo v spiralnih galaksijah,
ampak tudi v eliptičnih, na primer spektakularni radijski curki,
ki so vidni okoli bližnjih galaksij Herkul A in Kentaver A.
Nobeden izmed njih ne kaže pojavov, opaženih pri galaksiji Messier 106.
Nekaj podatkov za to sliko galaksije Messier 106 je priskrbel
amaterski astronom Robert Gendler.
Skupaj s Hubblom nam ti podatki omogočajo vizualizacijo kaotičnega centra galaksije
in misteriozne strukture bolje kot kdajkoli doslej.
Producent Hubblecast-a je ESA/Hubble iz Evropskega južnega observatorija v Nemčiji.
Hubblova misija je projekt mednarodnega sodelovanja med agencijo NASA in Evropsko vesoljsko agencijo.
www.spacetelescope.org
Angleško besedilo: ESA/Hubble. Prevod v slovenščino: www.portalvvesolje.si.